ซื้อคู่ถูกกว่า...อีกกลยุทธ์ของSector Futures
การจัดให้มี Sector Futures ของ TFEX ถือเป็นการเพิ่มทางเลือกให้ผู้ลงทุนในการบริหารพอร์ต ทั้งเพื่อการเพิ่มผลตอบแทนและการกระจายความเสี่ยงของการลงทุน โดยในสัปดาห์นี้ คอลัมน์นัดพบอนุพันธ์ ขอนำเสนอกลยุทธ์อีกรูปแบบต่อเนื่องจากสัปดาห์ก่อน เพื่อให้ผู้ลงทุนพิจารณาใช้กันนะครับ
19 ต.ค. 2555

การจัดให้มี Sector Futures ของ TFEX ถือเป็นการเพิ่มทางเลือกให้ผู้ลงทุนในการบริหารพอร์ต ทั้งเพื่อการเพิ่มผลตอบแทนและการกระจายความเสี่ยงของการลงทุน โดยในสัปดาห์นี้ คอลัมน์นัดพบอนุพันธ์ ขอนำเสนอกลยุทธ์อีกรูปแบบต่อเนื่องจากสัปดาห์ก่อน เพื่อให้ผู้ลงทุนพิจารณาใช้กันนะครับ 
ก่อนหน้านี้ นัดพบอนุพันธ์ ได้นำเสนอกลยุทธ์ ว่าให้ซื้อเมื่อคาดว่าราคาจะขึ้น หรือขายเมื่อคาดว่าราคาจะลง การซื้อหรือขายเพียงด้านใดด้านหนึ่งนั้นอาจเห็นว่าเป็นกลยุทธ์ที่มีความเสี่ยง เนื่องจากหากราคาเคลื่อนไหวไปในทางตรงกันข้ามกับที่คาดก็จะเกิดผลขาดทุนได้ ซึ่งผู้ลงทุนจะต้องวางหลักประกันขั้นต้นเพื่อรองรับความเสี่ยงดังกล่าว ทั้งนี้ผู้ที่ต้องการลดความเสี่ยง และลดเงินทุนที่ต้องใช้ อาจปรับเปลี่ยนกลยุทธ์เป็นการซื้อขายแบบ Calendar Spread ซึ่งเป็นการซื้อและขายฟิวเจอร์สสองสัญญาพร้อมๆ กัน แต่ต่างกันที่เดือนที่สัญญาครบกำหนดอายุ หรืออาจจะต่างกันที่สินค้าอ้างอิง
นอกจาก Calendar Spread แล้ว อีกกลยุทธ์ Spread ที่ได้รับความนิยม คือ Pair Trading ซึ่งเป็นการซื้อขายสัญญา Futures เป็นคู่ๆ หรือเป็นกลุ่ม โดยสัญญาที่เลือกจับคู่มานี้จะอ้างอิงกับ Sector ที่ต่างกัน 
ในที่นี้ ขอยกตัวอย่างที่หลายๆ ท่านคุ้นเคยกันดีอยู่แล้ว คือ ดัชนี SET50 และดัชนีของหมวดธุรกิจพลังงาน (ENERG) ซึ่งส่วนใหญ่เมื่อดัชนี ENERG ปรับเพิ่มขึ้นก็จะส่งผลให้ดัชนี SET50 ปรับเพิ่มตามด้วยเช่นกัน ดังนั้น หากผู้ลงทุนเห็นว่าดัชนี ENERG ปรับเพิ่มขึ้น แต่ดัชนี SET50 ปรับเพิ่มไม่มากเท่าที่ควร ก็สามารถทำ Pair Trading ได้ โดยการซื้อ SET50 Futures ไปพร้อมๆ ขาย ENERG Futures โดยหากผู้ลงทุนคาดการณ์ได้ถูกต้อง หลังใช้กลยุทธ์ไปแล้ว SET50 Futures ปรับเพิ่มขึ้นมากกว่าที่ ENERG Futures ปรับเพิ่มขึ้น ก็จะทำให้ผู้ลงทุนได้กำไร เนื่องจากกำไรจาก SET50 Futures จะมากกว่าขาดทุนใน ENERG Futures ในทางกลับกัน หากการเคลื่อนไหวของราคาไม่เป็นไปตามที่คาด ผู้ลงทุนก็มีความเสี่ยงไม่มาก เนื่องจาก Pair Trading จะกำไรจากสินค้าหนึ่งมาชดเชยผลขาดทุนจากอีกสินค้าเสมอ 
เนื่องจากกลยุทธ์ Pair Trading มีความเสี่ยงต่ำ ผู้ลงทุนที่เลือกใช้กลยุทธ์นี้จึงใช้เงินลงทุนไม่มาก โดยผู้ลงทุนจะได้รับส่วนลดในการวางหลักประกันที่เรียกว่า Intercommodity Spread Credit ซึ่งในทางปฏิบัติแล้ว โบรกเกอร์จะมีรายละเอียดแจ้งให้ผู้ลงทุนทราบเพิ่มเติมว่าต้องจับคู่ระหว่าง Sector ใดกับ Sector ใด และในจำนวนเท่าใด จึงจะได้รับส่วนลดในการวางหลักประกัน เช่น หากท่านที่สนใจจะทำ Pair Trading โดยใช้ SET50 Futures และ ENERG Futures จะต้องถือครอง SET50 Futures 1 สัญญา พร้อมๆ กันถือ ENERG Futures 4 สัญญา ในสถานะตรงข้ามกัน จึงจะถือเป็น 1 คู่ และได้รับส่วนลด 80% ในการวางหลักประกัน ซึ่งก็หมายความว่า จากเดิมที่การซื้อขาย SET50 Futures 1 สัญญา ต้องวางหลักประกัน 38,000 บาท ก็จะได้รับส่วนลด 80% ทำให้หลักประกันเหลือเพียง 7,600 บาท และในส่วนของ ENERG Futures 4 สัญญา ก็จะได้ส่วนลด 80% เช่นเดียวกัน ทำให้หลักประกันลดจาก 3.8 หมื่นบาท (=9,500x4) เหลือเพียง 7,600 บาท หลักประกันรวมทั้งหมดสำหรับ Pair Trading คู่นี้ จึงใช้เงินทุนรวมเพียงแค่ 1.52 หมื่นบาทเท่านั้นเอง 
อย่างไรก็ตาม ส่วนลด Intercommodity Spread Credit จะเป็นส่วนลดที่ให้คืน ณ สิ้นวัน ดังนั้นในทางปฏิบัติผู้ลงทุนยังคงต้องวางหลักประกันก่อนการซื้อขายเหมือนปกติ และจะได้รับส่วนลดคืน ณ สิ้นวันแทน และหากใช้กลยุทธ์นี้ไปแล้ว และผู้ลงทุนทำการปิดสถานะไปบางส่วนจนทำให้สัญญาที่เหลืออยู่ไม่ครบคู่ตามที่กำหนด ส่วนลดก็จะหายไป ผู้ลงทุนจะนำเงินมาวางเป็นหลักประกันเพิ่มเติม โดยผู้ลงทุนสามารถดูรายละเอียดโดยสอบถามได้จากโบรกเกอร์ที่ท่านใช้บริการอยู่ หรือ Website ของสำนักหักบัญชี www.thaiclearing.com